ORDE do 10 de febreiro de 2005 de aprobación definitiva da modificación puntual do Plan Xeral de Ordenación Municipal (instalación e tratamento de residuos sólidos urbanos) de Xinzo de Limia (Ourense). (Expediente OU 04004).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 08/04/2005

O planeamento urbanístico vixente no municipio de Xinzo de Limia (Ourense) é o Plan Xeral de
Ordenación Municipal aprobado definitivamente o 12 de maio de 2003.
O Concello de Xinzo de Limia formula unha modificación puntual do dito plan xeral vixente, que ten por obxecto a regulación, de forma diferenciada, da área de protección das instalacións e tratamentos de residuos sólidos urbanos, favorecendo a localización en solo industrial deste tipo de instalacións.
Terminada a fase de elaboración do proxecto de modificación puntual, e inmediatamente antes da súa aprobación inicial, o concello envía o expediente a informe preceptivo desta consellería, que foi emitido pola Dirección Xeral de Urbanismo o 29 de abril de 2004, ao abeiro do disposto no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia (Diario Oficial de Galicia, do 31 de decembro) (desde agora LOUGA).
O Pleno da Corporación, en sesión do 30 de xuño de 2004 acordou a aprobación inicial do proxecto. Sometido a información pública polo prazo dun mes, por medio de anuncios publicados nos xornais La Voz de Galicia e La Región nas datas do 15 e 16 de xullo de 2004, así como no nº 141 do Diario Oficial de Galicia do 22 de xullo de 2004, non foron presentadas alegacións.
O Pleno da Corporación, en sesión de 27 de setembro de 2004, acordou aprobar provisionalmente o proxecto de modificación puntual, remitíndoo a esta consellería para a súa aprobación definitiva.
De conformidade co recollido na disposición transitoria primeira 1.g) da LOUGA, as modificacións do planeamento vixente á entrada en vigor desa lei deben axustarse, en todo caso, ao disposto nela, polo que consonte ao sinalado nos seus artigos 89.1º, e 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, correspondéndolle ao conselleiro competente en materia de urbanismo e ordenación do territorio a súa aprobación definitiva cando, como sucede neste caso, tales modificacións afecten a plans xerais de ordenación.
En mérito do predito, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e por proposta, desta mesma data, da Dirección Xeral de Urbanismo,
DISPOÑO:
Artigo 1º
Aprobar definitivamente a modificación puntual do Plan Xeral de Ordenación Municipal (instalación e tratamento de residuos sólidos urbanos) de Xinzo de Limia (Ourense), que fora aprobada provisionalmente polo Pleno do Concello de Xinzo de Limia o 27 de setembro de 2004.
Artigo 2º
De conformidade co disposto nos artigos 92 da Lei 9/2002, de ordenación urbanística e protección do medio rural de Galicia, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación que se aproba no BOP de Ourense.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses a contar desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de febreiro de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda